Kreoolspraak

En Kreoolspraak is Spraak, de vun en Pidginspraak afstammt un de Moderspraak vun en Gemeenschop wurrn is. 

För dissen Perzess bruukt en tominnst twee Spraken:
 de Substraatspraak: dat is de Spraak, de vun disse Gemeenschop fröher snackt worr.
 de Superstraatspraak: dat is de Spraak, op de de Kreoolspraak baseert.

De eerste Schritt is de Pidginspraak. Dat passeert, wenn Lüüd tosamenkaamt, de keen gemeen Spraak hebbt. Dat weer t.B. faken de Fall bi de Sklaven in de Karibik. De kemen ut Afrika, man harrn 'n grote Tall vun Spraken snackt. Jümehr Kinners sünd dann tosamen opwussen un hebbt de Spraken vermengeleert, de Spraken vun jümehr Öllern un ok de Spraak vun de Sklavenholers. In disse Tiet sünd de Strukturen vun de niege Spraak noch nich so klor to sehn, de een snackt so un de annere 'n beten anners.

De tweete Schritt is dann dat Kreoliseren. De tweete Generatschoon vun Kinners is al mit dat Pidgin opwussen un hett dat gor nich anners kennenleernt. In disse Tiet verännert sik de Spraak. De tweete Generatschoon warrt sik enig, woans de Spraak funktschoneert. So kummt in korte Tiet en niege Spraak mit en egen Grammatik un en egen Vokabular rut. De Spraak vun den Sklavenholers hett dorbi faken groten Influss un is de Basis vun de niege Spraak.

In Haiti hett de Kreoolspraak dat sogor schafft, Amtsspraak to warrn.

Kategorie:Spraakwetenschop